## La Generalitat destina 83.000 euros per a mitjans i equips de les policies locals i entitats de voluntariat de protecció civil de 17 municipis castellonencs

*** El conseller d’Emergències i Interior visita Moncofa, que ha rebut més de 14.500 euros per a adquirir jupetins antibales i emissores de la Xarxa de Comunicacions Mòbils Digitals d’Emergències i Seguretat (Comdes)
* Les ajudes subvencionen gastos de material de les policies locals i dels equips i assegurances del personal voluntari d’entitats de protecció civil**

La Generalitat ha destinat un total de 83.729,6 euros per a dotar de mitjans materials i equips les policies locals i les entitats de voluntariat de protecció civil de 17 municipis de la província de Castelló.

Així ho ha assenyalat el conseller d’Emergències i Interior, Juan Carlos Valderrama, durant una visita a la localitat castellonenca de Moncofa, que ha rebut 14.576,91 euros per a adquirir jupetins antibales per a la Policia Local i noves emissores de la Xarxa de Comunicacions Mòbils Digitals d’Emergències i Seguretat (Comdes).

En concret, Moncofa s’ha beneficiat de la línia d’ajudes del Consell per a subvencionar els gastos de material de les policies locals, mentres que altres localitats s’han acollit a les atorgades per a sufragar els gastos dels equips i assegurances del personal voluntari de les agrupacions locals, associacions i entitats col·laboradores de protecció civil de la província durant 2025.

Valderrama ha explicat que les dos línies “responen a l’inequívoc compromís de la Generalitat amb la millora dels recursos de seguretat municipal, com a element bàsic i integrador que són dins de l’estructura de protecció civil de la Comunitat Valenciana”.

Així mateix, estes aportacions econòmiques “reforcen l’oportunitat de visibilitzar l’impacte d’estes inversions i la seua contribució a la millora del servici públic i, concretament, a la seguretat pública”, ha assegurat el conseller després de reunir-se amb l’alcalde de Moncofa, Wenceslao Alós.

Juntament amb Moncofa, el responsable d’Emergències ha recordat que també han rebut fons per a enguany altres 16 localitats castellonenques: Almenara, Segorbe, Teresa, Vila-real, Benicarló, la Vilavella, Onda, Jérica, Sant Joan de Moró, Xilxes. Alcalà de Xivert, Torreblanca, Borriol, les Alqueries, Montanejos i Altura.

De la suma total de 83.729,6 euros rebuts en la província, s’han destinat 27.867,94 euros a jupetins antibales; 2.544,44 a tauletes; 39.699,15 per a emissores Comdes; 11.809,07 per a equips de voluntariat i altres 1.809,00 euros per a les assegurances del personal voluntari.

**Ajudes per a mitjans de les policies locals**

Les ajudes de la Conselleria d’Emergències i Interior per a finançar els mitjans materials de les policies locals dels municipis, convocades a través de l’Agència Valenciana de Seguretat i Resposta a les Emergències (AVSRE), han permés concedir un total de 70.111,5 euros a 15 poblacions de la província de Castelló, tal com arreplega la resolució que es pot consultar en el Diari Oficial de la Generalitat Valenciana (DOGV).

En concret, s’han concedit 39.699,15 euros per a adquirir emissores de la xarxa Comdes; 27.867,94 per a finançar jupetins antibales i 2.544,44 euros per als gastos efectuats en la compra de tauletes electròniques per a vehicles policials.

Juan Carlos Valderrama ha subratllat “l’esforç pressupostari realitzat enguany, que ha permés duplicar la dotació econòmica global que es va distribuir als municipis en la convocatòria de 2024”.

**Ajudes per a agrupacions de voluntariat de protecció civil**

La línia de subvencions per a gastos d’equipament i assegurances del personal voluntari de les agrupacions locals, associacions i entitats col·laboradores de protecció civil ha destinat per a 2025 un total 13.618,07 euros per a les localitats d’Almenara, Segorbe, Teresa i Vila-real.  
També gestionada a través de l’AVSRE, ha concedit fons de fins a 7.500 euros per als equips del personal voluntari i de fins a un màxim de 1.200 per a les assegurances pels gastos generats durant 2025, tal com arreplega la resolució publicada en el [DOGV](https://dogv.gva.es/va/resultat-dogv?signatura=2025/47337).

En este sentit, el conseller d’Emergències ha remarcat que estes quantitats “suposen un increment significatiu respecte a les subvencions de la convocatòria de 2024”, que establia un màxim de 5.500 euros per als equips i de 600 euros per a les assegurances del voluntariat de protecció civil.

Fecha: 11/12/2025